《发潮音楼峻崖西越永清坞狮子峰上一首》
明代·黄省曾

晞阻谓有穷，讯高云可达。剪削何当上，冥昧且兹发。

天表既排度，山野遂侈阔。新禅宅窈窱，古隘际阊阖。

松莽非人宁，芝秀有真掇。耸崖愕四矫，潮江眙两匝。

纬带万畛殊，烟云千里合。归乘中谷风，萧条感林飒。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。